**Instruks for valgkomiteens arbeid:**

Les mer i § 15 i våre lover <https://www.ungdomogfritid.no/ungdom-og-fritid/lover/>

En valgkomité har som hovedoppgave å finne personer som passer inn i ulike tillitsverv i organisasjonen. I Ungdom og Fritid er deres primære oppgave å foreslå sammensettingen av:

1. **et nytt styre og**
2. **en ny valgkomité**

Arbeidsperiode:
Arbeidsperioden til valgkomiteen starter i det øyeblikket de er valgt av fylkesårsmøte og varer to år av gangen. Leder for valgkomiteen kan maks sitte i tre perioder, totalt seks år. I den grad det er mulig er det ønskelig med en viss kontinuitet, og derfor kan valgkomiteen innstille seg selv til gjenvalg.

Det forventes at valgkomiteen:

* Blir kjent med det nye styret.
* Holder seg oppdatert om hvordan styret og dets sammensetning av tillitsvalgte fungerer i praksis.
* Har kontinuerlig kontakt med sekretariatet og de tillitsvalgte.

Valgkomité i fylket skal:

* Sende ut informasjon om neste valg til alle medlemmer i fylket.
* Kontakte alle tillitsvalgte for eventuelt gjenvalg eller avgang.
* Følge opp alle innsendte forslag fra klubber.
* Sende ut forslag på nye tillitsvalgte sammen med sakspapirer til det forestående fylkesårsmøtet.

Utsendelser til medlemmene i fylket bør samkjøres med sekretariatet eller fylkesstyret, slik at valgkomiteen får tilgang på gjeldende mailinglister etc.

Hvem, hva, hvor:
I Ungdom og Fritid er det et krav om at alle styrer, komiteer og utvalg skal bestå av 50% voksne og 50% ungdom. Dette gjelder ikke for valgkomiteen, selv om det er veldig positivt om det også der er med en ungdom.

Med ungdom forstås: Bruker av medlemstiltakene mellom 10 og 26 år.

Med voksen forstås: At du er valgt inn som voksenrepresentant, er over 18 år og har/har hatt et ansettelsesforhold eller tilsvarende i et medlemstiltak.

Prinsipper i valgkomitéarbeidet:

* Spør alltid den som innstilles til verv om de ønsker vervet.
* Spør alltid om de som har hatt tillitsverv ønsker å fortsette. Dersom valgkomiteen velger ikke å innstille en person som selv ønsker å fortsette i sitt verv, skal vedkommende varsles om dette.
* Sørg for at det er en kjønnsmessig balanse i styret og valgkomité
* Sørg for at det er geografisk spredning i styret og valgkomité
* Det kan være lurt at en voksen og en ungdom fra samme klubb/kommune innstilles sammen
* Bruk gjerne nestlederrollen/vararollen, i tillegg til vedtektsfestede roller

Rolleforståelse og inhabilitet

Dersom en tillitsvalgt i valgkomiteen ønsker å stille til valg på et annet tillitsverv i organisasjonen, må man trekke seg fra vervet i valgkomiteen senest seks måneder før Landsmøtet eller fylkesårsmøte

Det kan derfor være lurt å sette sammen en valgkomité som har stort nettverk, men som selv ikke har ambisjoner om andre tillitsverv i organisasjonen.

Det er årsmøtet som til slutt velger det nye styret. Valgkomiteen har som oppgave å finne aktuelle kandidater og komme med et forslag til sammensetting. Denne sammensettingen kaller vi Valgkomiteens innstilling

**21.10. Fylkesleddene ledes av et fylkesstyre valgt av fylkesårsmøtet, som skal ha en sammensetning av:**

* **Leder**
* **Minimum 2 styremedlemmer, maks 4 styremedlemmer (ungdom)**
* **Minimum 2 styremedlemmer, maks 4 styremedlemmer (voksen)**

I fylker der minimumskravet til styresammensetning ikke oppnås kan det åpnes for at færre medlemmer har funksjonen som interimstyre (midlertidig styre). Fylkesårsmøtet stemmer frem sitt interimstyre.

21.11 Fylkesstyret velges for to år av gangen. Leder for fylkesstyret kan maks sitte i tre perioder, totalt seks år.

|  |
| --- |
| **Fylkesstyret** |
| **Verv** | **Navn** |
| Styreleder (ungdom/voksen) |  |
| Nestleder (ungdom) |  |
| Nestleder (voksen) |  |
| Styremedlem (ungdom) |  |
| Styremedlem (ungdom)  |  |
| Styremedlem (voksen) |  |
| Styremedlem (voksen) |  |
| Vara (ungdom) |  |
| Vara (voksen) |  |

|  |
| --- |
| **Valgkomité**  |
| **Verv** | **Navn** |
| Leder (voksen) |  |
| Medlem (voksen) |  |
| Medlem (voksen/ungdom) |  |
| Vara (ungdom) |  |
| Vara (voksen) |  |

***Valgkomité i fylket består av leder og minst to medlemmer.***